På landsplan er Ida det mest populære navn til nyfødte piger, men sådan ser det ikke ud i Nordjylland. I toppen af Danmark ligger Ida kun på andenpladsen med 60 nyfødte piger, som fik navnet i 2017. Det var dog tæt på en førsteplads, der er nemlig kun én lille nyfødt pige, som gør forskellen. Det mest populære pigenavn i 2017 i Nordjylland er Alberte. Det navn fik 61 nyfødte piger. På tredjepladsen over de mest populære navne i 2017 i Nordjylland er navnet Alma, som 58 nyfødte piger blev kaldt. På listen over drengenavne er det heller ikke favoritten på landsplan, som gør sig gældende i Nordjylland. På landsplan er det igen navnet William, som indtager førstepladsen i 2017, men heroppe i det nordjyske ligger William kun på tredjepladsen med 63 nyfødte drenge, som fik det navn. På førstepladsen i Nordjylland er navnet Victor, som hele 65 drenge blev kaldt i 2017. Men igen bliver førstepladsen kun afgjort af én enkelt lille nyfødt dreng. Andenpladsen indtages nemlig af navnet Malthe med 64 nyfødte drenge.

Opsummering:
Mangler du inspiration til børnenavne? Fredag udkom listen over de mest populære danske navne i år 2017.